Ditiro 11 | Beibele Inthaneteng | Phetolelo ya Lefase le Lefsa
11 Bjale baapostola le badumedi* bao ba bego ba le Judea ba kwa gore batho ba ditšhaba+ le bona ba amogetše lentšu la Modimo.
2 Ka gona, ge Petro a rotogela Jerusalema, bathekgi ba lebollo+ ba ngangišana le yena,
3 ba re o tsene ntlong ya banna bao ba sa bollago a ja le bona.
4 Ke moka Petro a ba hlalosetša ditaba ka botlalo, a re:
5 “Ke be ke le motseng wa Jopa ke rapela, gomme ka bona pono, sebjana tsoko se fologa go swana le lešela le legolo la linene le theošetšwa tlase ka dintlha tša lona tše nne go tšwa legodimong, la tla la fihla go nna.
6 Ge ke lebeledišiša ka gare ga sona, ka bona diphoofolo tša maoto a mane tša lefaseng, dibata, digagabi le dinonyana tša legodimo.+
7 Ka kwa le lentšu le re go nna: ‘Tsoga Petro, o hlabe o je!’+
8 Eupša ka re: ‘Aowa Morena, gobane selo se se šilafetšego le se se sa hlwekago ga se sa ka sa tsena ka ganong ga ka.’+
9 Ka lekga la bobedi, lentšu le le tšwago legodimong la araba la re: ‘O kgaotše go bitša dilo tše Modimo a di hlwekišitšego gore di šilafetše.’+
10 Lentšu leo la kwagala ka lekga la boraro, ke moka se sengwe le se sengwe sa bušetšwa legodimong.+
11 Le gona, ka yona nako yeo ka bona banna ba bararo ba eme ka ntlong yeo re bego re le ka go yona, ba romilwe go nna ba etšwa Kesarea.+
12 Ka gona, moya o mokgethwa+ wa mpotša gore ke sepele le bona, ke se belaele le gatee. Eupša bana bešo ba tshelelago le bona ba ile ba sepela le nna gomme ra tsena ntlong ya monna yoo.+
13 “O ile a re begela kamoo a bonego morongwa a ema ntlong ya gagwe, a re: ‘Roma banna ba ye Jopa ba bitše Simone yo a bitšwago Petro,+
14 gomme o tla go botša dilo tšeo wena le ba ntlo ya gago ka moka di ka le phološago.’+
15 Eupša ge ke thoma go bolela, moya o mokgethwa wa tšhologela go bona go etša ge o tšhologetše go rena mathomong.+
16 Ke moka ka gopola mantšu a Morena, kamoo a bego a fela a re: ‘Johane yena o kolobetša ka meetse,+ eupša lena le tla kolobetšwa ka moya o mokgethwa.’+
17 Ka gona ge e ba Modimo a ba neile mpho e swanago e sa lefelelwego yeo e swanago le yeo a e neilego rena bao re dumetšego go Morena Jesu Kriste,+ ke be ke le mang gore nka kgona go thibela Modimo?”+
18 Bjale ge ba ekwa dilo tše, ba dumela+ gomme ba tagafatša Modimo,+ ba re: “Ka gona, Modimo o neile batho ba ditšhaba sebaka sa gore ba itshole e le gore ba hwetše bophelo.”+
19 Ka gona, bao ba gašantšwego+ ke tlaišego yeo e ilego ya wela Stefano, ba sepela go fihla Fenikia,+ Tsipero+ le Antiokia, eupša ba sa botše motho lentšu ge e se Bajuda feela.+
20 Lega go le bjalo, go bona go be go na le banna ba bangwe ba Tsipero le Kirene bao ba bego ba tlile Antiokia gomme ba bolela le batho bao ba bolelago Segerika,+ ba tsebatša ditaba tše dibotse tša Morena Jesu.+
21 Go feta moo, letsogo la Jehofa+ le be le na le bona gomme palo e kgolo yeo e bego e fetogile badumedi ya retologela go Morena.+
22 Pego ya mabapi le bona ya fihla ditsebeng tša phuthego yeo e bego e le Jerusalema gomme ba roma Baranaba+ gore a be a fihle le Antiokia.
23 Eitše ge a fihlile gomme a bone botho bjo bogolo+ bja Modimo, a thaba+ ke moka a ba kgothatša ka moka gore ba tšwele pele Moreneng ka boikemišetšo bjo bo tšwago pelong;+
24 gobane e be e le monna yo a lokilego, a tletše moya o mokgethwa e bile a na le tumelo. Ke moka lešaba le legolo la dumela go Morena.+
25 Ka gona a ya Tareso+ go yo tsomišiša Saulo.+
26 Ka morago ga ge a mo hweditše a mo tliša Antiokia. Ka gona ba fetša ngwaga ka moka ba phuthega le bona phuthegong, ba ruta lešaba le legolo, le gona e bile Antiokia moo barutiwa ba ilego ba bitšwa Bakriste ka lekga la pele ka tlhahlo ya Modimo.+
27 Bjale matšatšing a, baporofeta+ ba theogela Antiokia ba etšwa Jerusalema.
28 Yo mongwe wa bona yo a bego a bitšwa Agabuse+ a ema a bontšha a hlahlwa ke moya gore tlala e kgolo e tla tloga e wela lefase ka moka;+ e lego yeo ruri e ilego ya ba gona mehleng ya Kelaudio.
29 Ka gona barutiwa ba ikemišetša go romela tirelo ya thušo+ go bana babo bona bao ba dulago Judea, yo mongwe le yo mongwe wa bona go ya kamoo a bego a ka kgona ka gona;+
30 ba dira sona seo, ba e romela go bagolo ka seatla sa Baranaba le Saulo.+
^ Phetolelo ya lentšu ka lentšu e re, “bana babo bona.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D11%26wtlocale%3DSE%26srcid=share⊂ject=Bala Beibele Inthaneteng